১৯৯২ সাল। কাকরকান্দি ইউনিয়নে একটা বড়সড় ঘূর্ণিঝড় হয়। সরকারের ত্রাণ ভাণ্ডার থেকে ক্ষতিগ্রস্তদের জন্য জিআরের (Gratuitous Relief) চাল বরাদ্দ করা হয়। আমি তখন ওই নির্বাচনী এলাকার সংসদ সদস্য। সংসদে আমার বসার স্থান বিরোধী দলে। লোকমুখে দুর্যোগের খবর পেয়ে কাকরকান্দি ইউনিয়নে জিআরের চাল বিতরণস্থলে উপস্থিত হলাম। তখন কাকরকান্দি ইউনিয়নে যাওয়ার জন্য কোনো পাকা রাস্তা ছিল না। এমনকি ইউনিয়ন পরিষদেরও কোনো পাকা ভবন ছিল না। কিছুটা হেঁটে কিছুটা রিকশায় চাল বিতরণস্থলে উপস্থিত হলাম। সে সময় জিআরে মাত্র দুই কেজি করে চাল দেওয়া হতো। জিআরের চাল উঠানো হয়েছে সেখানকার ছোট্ট বাজারের একটি দোকানে। আমি জিআর বিতরণ অনুষ্ঠানে কিছুক্ষণ থাকতে চাইলাম। চেয়ারম্যান কলিমকে বললাম। আমি কিছুক্ষণ এখানে থেকে চাল বিতরণ অনুষ্ঠানটা দেখতে চাই। সৌজন্যবশত চেয়ারম্যান কাছাকাছি একটি বাড়ি থেকে চৌকিদারের মাধ্যমে দুই-একটা ফোল্ডিং চেয়ার নিয়ে এলো। চাল বিতরণের ওখানে বসে কিছুক্ষণ পর আমি জিআর বিতরণের মাস্টাররোলের কাগজটা দেখতে চাইলাম। মাস্টাররোলে প্রায় আড়াইশ’-তিনশ’ লোকের নাম। মাস্টাররোলের পাতা উল্টাতে গিয়ে এক জায়গায় আমার চোখ আটকে গেল। দেখলাম সারিবদ্ধভাবে নারীদের নামের শেষে শুধু বেওয়া, বেওয়া, বেওয়া লেখা, সাং-সোহাগপুর।